CELEX: 62017CN0305
Language: sk
Date: 2017-05-26 00:00:00
Title: Vec C-305/17: Návrh na začatie prejudiciálneho konania, ktorý podal Okresný súd Bratislava (Slovensko) 26. mája 2017 – FENS spol. s r.o./Slovenská republika – Úrad pre reguláciu sieťových odvetví

14.8.2017   
            
            
               SK
            
            
               Úradný vestník Európskej únie
            
            
               C 269/7
            
         Návrh na začatie prejudiciálneho konania, ktorý podal Okresný súd Bratislava (Slovensko) 26. mája 2017 – FENS spol. s r.o./Slovenská republika – Úrad pre reguláciu sieťových odvetví
   (Vec C-305/17)
   (2017/C 269/10)
   Jazyk konania: slovenčina
   
      Vnútroštátny súd, ktorý podal návrh na začatie prejudiciálneho konania
   
   Okresný súd Bratislava
   
      Účastníci konania pred vnútroštátnym súdom
   
   
      Žalobkyňa: FENS spol. s r.o.
   
      Žalovaná: Slovenská republika – Úrad pre reguláciu sieťových odvetví
   
      Prejudiciálne otázky
   
   
               1.
            
            
               Má sa článok 30 ZFEÚ vykladať v tom zmysle, že bráni takej vnútroštátnej úprave, akou je § 12 ods. 9 Nariadenia vlády Slovenskej republiky č. 317/2007 Z. z., ktorým sa ustanovujú pravidlá pre fungovanie trhu s elektrinou, ktorá zavádza osobitnú platbu pre vývozcu elektriny z územia Slovenskej republiky nerozlišujúc či sa jedná o vývoz elektriny z územia Slovenskej republiky do členských štátov Európskej únie alebo tretích krajín, a to v prípade, ak výrobca elektriny nepreukáže, že vyvážaná elektrina bola na územie Slovenskej republiky dovezená, teda uplatňuje sa výlučne na elektrinu vyrobenú v Slovenskej republike, ktorá bola z územia Slovenskej republiky vyvezená?
            
         
               2.
            
            
               Má sa za poplatok s rovnakým účinkom ako clo v zmysle článku 28 ods. 1 ZFEÚ považovať aj peňažná platba, tak ako bola zavedená ustanovením v § 12 ods. 9 Nariadenia vlády Slovenskej republiky č. 317/2007 Z. z., ktorým sa ustanovujú pravidlá pre fungovanie trhu s elektrinou, a teda poplatok aplikovaný výlučne na elektrinu, ktorá bola v Slovenskej republike vyrobená a zároveň sa z územia Slovenskej republiky vyvážala, bez ohľadu na skutočnosť, či išlo o vývoz do tretích krajín alebo vývoz do členských štátov EÚ?
            
         
               3.
            
            
               Je vnútroštátna právna úprava, akou je § 12 ods. 9 Nariadenia vlády Slovenskej republiky č. 317/2007 Z. z., ktorým sa ustanovujú pravidlá pre fungovanie trhu s elektrinou, zlučiteľná so zásadou zabezpečenia voľného pohybu tovaru v zmysle článku 28 ZFEÚ?